Нәфел намаҙҙарының тағы бер күркәме – тәсбих намаҙы. Ул Аллаһты маҡтау, данлау һүҙҙәренән ғибәрәт. Был намаҙҙы пәйғәмбәребеҙ Мөхәммәт саллаллаһу ғәләйһис-сәләм Ғаббас ағаһына өйрәткән. Ул уны, көн дә уҡыу ауыр булыр, тигәс, рәсүлебеҙ: «Был намаҙҙы аҙнаһына бер тапҡыр уҡы, йә айына, йылына бер мәртәбә уҡы, йәки, ғүмереңдә бер тапҡыр булһа ла уҡы», – тигән. «Ий, ағай! Мин һине бер нимәгә өйрәтәм, унда 10 файҙа бар. Әгәр һин уны эшләһәң, Аллаһ һинең ун гонаһыңды ғәфү итер: беренселәрен һәм һуңғыларын, иҫкеләрен һәм яңыларын, аңлап һәм аңламай эшләгәндәрен, ҙурҙарын һәм бәләкәйҙәрен, асыҡ һәм йәшерен эшләгәндәрен», – ти.